作者:白居易
標題:新構亭臺，示諸弟侄
內容:平臺高數尺，臺上結茅茨。東西疏二牖，南北開兩扉。蘆簾前後卷，竹簟當中施。清泠白石枕，疏涼黃葛衣。開襟向風坐，夏日如秋時。嘯傲頗有趣，窺臨不知疲。東窗對華山，三峰碧參差。南簷當渭水，臥見雲帆飛。仰摘枝上果，俯折畦中葵。足以充饑渴，何必慕甘肥。況有好群從，旦夕相追隨。